اسلام آباد(آن لائن )اسپیکر قومی اسمبلی اسد قیصر پارینے کہ آجوئی نا خاطر آن کشمیریک بے کچ قربانی تسنو۔ او پارینے کہ بھارت نا دو تیان شہید مروک آ کشمیری تا دِترک بے مسخت مفسہ۔ او دے مُر اف ہراتم کشمیری نا باتیک تینا حق خودارادیت نا کوشست کن کشمیر اٹ آجوئی نا دے ئِ ٹِک تننگ آ خنگرہ۔ او پارینے کہ کشمیر نا ویل برصغیر نا بشخو پانٹ نا ناپورو آ ایجنڈا ئِ ہرادے بیدس ایسری آن سویلی ایشیاءٹی امن و ایمنی ناممکن ئِ۔ دا خیال آتا درشانی ئِ او یوم شہدائے کشمیر نا وخت آ تینا کلہو اٹی کرے۔ ہرا 13 جولائی آ مچ آ ملک اٹ عقیدت و احترام اٹ اڈ تننگک۔ اسپیکر اسد قیصر پارینے کہ تدوک آ 11 تُو آن کشمیر اٹ بھارت نا فاشسٹ حکومت نا کنڈآن جبری لاک ڈاون برجاءِ۔ ہرانا سوب آن ہزار آ کشمریک شہید مسنو۔ او پارینے کہ کشمیر اٹ تدوک آ 72 سال آتیان ہزار آ لمہ غاک تینا جغر نا ٹِکر تیان زہمی مسنو۔ ایلو بیدادی تا ہچ ئُ مٹ اس اف۔ او پارینے کہ بھارت نا نام نہاد جمہوری حکومت تینا دو تے ہزار آ کشمیری شہید آتا دِتر تیان رنگی کرینے۔ او پارے کہ کرفیو نا سوب آن کشمیری الس نا بنداوی گرج و ہڑدے ئی زند انا کاریمی گڑا تا کمتی مون تروک ئِ۔ او پارے کہ کن خور و دارو نا کاختی نا سوب آن لکھ آ بندغ آک بدحالی نا زند گدریفنگ آ بیوس ئُ۔ ہرانا سوب آن چنا و بزرگ آتا کہنگ نا گمانکاٹم ہرفنگ اٹی ئِ۔ او جہانی برادری آ زور شاغا کہ او کشمیر اٹی بھارت نا کنڈ آن کروک بیدادی تا سختی اٹ نوٹس ئِ ہلیر۔
